b'\n_START_ARTICLE_\nM\xc3\xa4rket\n_START_SECTION_\nGeografi\n_START_PARAGRAPH_\nM\xc3\xa4rket ligger nord for \xc3\x85lands hav og vest for \xc3\x85land. Skj\xc3\xa6ret, som er cirka tre hektar stort, er delt mellom Finland og Sverige i to halvdeler med omtrent likt areal. _NEWLINE_Det finske territoriet p\xc3\xa5 M\xc3\xa4rket tilh\xc3\xb8rer Hammarlands kommun. Den svenske delen ligger p\xc3\xa5 grensen mellom Norrt\xc3\xa4lje kommun og \xc3\x96sthammars kommun, i Stockholms respektive Uppsala l\xc3\xa4n._NEWLINE_I S\xc3\xb6dra Kvarken g\xc3\xa5r innl\xc3\xb8pet til Bottenhavet mellom M\xc3\xa4rkets fyr og fyret Understen 6,5 nautiske mil vest-sydvest derfra. Avstanden mellom M\xc3\xa4rket og det \xc3\xa5landske Signilsk\xc3\xa4r i syd\xc3\xb8st er 7,5 nautiske mil.\n_START_SECTION_\nHistorie\n_START_PARAGRAPH_\nM\xc3\xa4rket fyr ble bygget p\xc3\xa5 russisk initiativ i 1885, men l\xc3\xa5 frem til 1980-tallet p\xc3\xa5 svensk territorium. Fyrt\xc3\xa5rnet har aldri blitt administrert fra Sverige eller blitt oppfattet som svensk. Den nye grensedragningen som ble ratifisert i 1985 innebar at fyrt\xc3\xa5rnet og omr\xc3\xa5det i dets umiddelbare n\xc3\xa6rhet ble finsk territorium og et tilsvarende omr\xc3\xa5de av den finske delen av skj\xc3\xa6ret ble svensk. Man ville ikke endre landenes areal eller kystlinje (av hensyn til fiskeriressurser), s\xc3\xa5 grensedragningen ble noe omstendelig._NEWLINE_Det har aldri v\xc3\xa6rt passkontroll eller annen form for grensekontroll p\xc3\xa5 M\xc3\xa4rket. Fritidsb\xc3\xa5ter som kommer fra andre land kan v\xc3\xa6re n\xc3\xb8dt til \xc3\xa5 anmelde seg i en havn (alts\xc3\xa5 ikke M\xc3\xa4rket) i henhold til vanlige regler. Betydningen av grensen har variert med \xc3\xa5rene, men i dag har grensen mindre viktighet, ettersom b\xc3\xa5de b\xc3\xa5de Sverige og Finland er med i EU og dessuten er med i Schengenavtalen.\n_START_SECTION_\nRadioamat\xc3\xb8rer\n_START_PARAGRAPH_\nM\xc3\xa4rket er for radioamat\xc3\xb8rer en egen DXCC-enhet (land). M\xc3\xa4rket eies av den finske staten, men \xc3\x85land, som er en DXCC-enhet, ligger mellom, derfor regnes den finske siden av \xc3\xb8ya som et  separat land. Market reef ble godkjent som en egen DXCC-enhet p\xc3\xa5 slutten av i 1960-tallet. Formelt benyttes prefiks OH0 for hele \xc3\x85land inklusive den \xc3\xb8stre delen av M\xc3\xa4rket, men man kan, mot avgift, f\xc3\xa5 en tillatelse til \xc3\xa5 benytte prefiks OJ0. En av fyrb\xc3\xb8terne p\xc3\xa5 \xc3\xb8ya ble radioamat\xc3\xb8r i forbindelse med den f\xc3\xb8rste DX-ekspedisjonen i 1969. Den svenske siden av \xc3\xb8ya ble aktivert et par ganger med signalet SI8MI, som forvaltes av T\xc3\xa4by S\xc3\xa4ndareamat\xc3\xb6rer, TSA.'